સિંધુનાં પાતાળ-પાણી અંગે વાત કરતાં ઇસરોના માજી વૈજ્ઞાનિક પ્રભુદાસ ઠક્કર કહે છે, ‘પાકિસ્તાન જમીનનું ક્ષારતત્ત્વ ઘટાડવા માટે સિંધુનું પાણી વાપરે છે. તેનું વેસ્ટ વૉટર અતિ ક્ષારયુક્ત હોય છે. તેમાં ગટરના પાણી પણ ભળેલા હોય છે. આથી આ પાણી એમ ને એમ તો વાપરી શકાય જ નહીં, પરંતુ મોટા રણમાં સિંધુ અને સરસ્વતીના પાણીનો પ્રવાહ ઉપગ્રહીય તસવીરમાં જોવા મળી રહ્યો છે. રુદ્રમાતા, રવેચી અને આશાપુરા ત્રણે દેવીઓને પુરાણોમાં બહેનો બતાવી છે. આ દેવીઓનાં ત્રણે સ્થાન પાસે પણ સરસ્વતીના પ્રવાહો વહેતા હતા. આ પ્રવાહોનો યોગ્ય રીતે અભ્યાસ કરીને જો બોર બનાવાય તો તેના પાણીનો ઉપયોગ થઈ શકે તેમ છે. સદીઓ પહેલાં મોટું રણ ફળદ્રુપ જમીન હતી. અહીં નદી કિનારે બંદરો અને શહેરો વસેલાં હતાં. સારી ખેતી થતી હતી. આથી જમીનના પેટાળમાં પાણીનો પ્રવાહ વહે છે એ વાત સાચી. સરહદની સુરક્ષા કરતા જવાનો માટે આ પાણી અતિઉપયોગી બની શકે તેમ છે.’